Közös javaslat A TANÁCS RENDELETE a szíriai helyzetre tekintettel korlátozó intézkedések meghozataláról szóló 36/2012/EU rendelet módosításáról /* JOIN/2012/03 final - 2012/0031 (NLE) */





INDOKOLÁS (1) A Tanács 2012. január 18-án elfogadta a szíriai helyzetre tekintettel korlátozó intézkedések meghozataláról szóló 36/2012/EU rendeletet. Ez a rendelet hatályon kívül helyezte és felváltotta a 442/2011/EU tanácsi rendeletet. (2) A Tanács politikai megállapodásra jutott további intézkedések elfogadásáról, nevezetesen az arany, a nemesfémek és a gyémánt eladásának, vételének, szállításának vagy az ezekkel kapcsolatos közvetítői tevékenység tilalmáról, a Szíriai Központi Bankkal szembeni korlátozó intézkedésekről, valamint az érintett személyek és szervezetek listájának kiegészítéséről. (3) Ez az intézkedés az Európai Unió működéséről szóló szerződés hatálya alá tartozik, és következésképpen az Európai Unió külügyi és biztonságpolitikai főképviselője és az Európai Bizottság javaslatot tesz a 36/2012/EU rendelet módosítására, hogy ezáltal hatályba léptessék ezeket az intézkedéseket. 2012/0031 (NLE) Közös javaslat A TANÁCS RENDELETE a szíriai helyzetre tekintettel korlátozó intézkedések meghozataláról szóló 36/2012/EU rendelet módosításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 215. cikkére, tekintettel a Szíriával szembeni korlátozó intézkedésekről szóló 2011/782/KKBP tanácsi határozatra[1], tekintettel az Unió külügyi és biztonságpolitikai főképviselője és az Európai Bizottság közös javaslatára, mivel: (1) A Tanács 2012. január 18-án elfogadta a szíriai helyzetre tekintettel korlátozó intézkedések meghozataláról szóló 36/2012/EU rendeletet[2]. (2) Tekintettel az emberi jogoknak a szíriai kormány által elkövetett folyamatos és súlyos elnyomására és megsértésére, a 2011/782/KKBP határozat módosításáról szóló 2012/…/KKBP tanácsi határozat további intézkedéseket vezet be, nevezetesen az arany, a nemesfémek és a gyémánt eladásának, vételének, szállításának vagy az ezekkel kapcsolatos közvetítői tevékenység tilalmáról, a Szíriai Központi Bankkal szembeni korlátozó intézkedésekről, valamint az érintett személyek és szervezetek listájának kiegészítéséről. (3) Ezek az intézkedések az Európai Unió működéséről szóló szerződés hatálya alá tartoznak és a végrehajtásukhoz uniós szintű jogszabály szükséges, különösen a tagállamokban tevékenykedő gazdasági szereplők által történő egységes alkalmazásuk biztosítása céljából. (4) A 36/2012/EU tanácsi rendeletet ezért ennek megfelelően módosítani kell. (5) Az e rendeletben előírt intézkedések hatékonyságának biztosítása érdekében e rendeletnek haladéktalanul hatályba kell lépnie, ELFOGADTA EZT A RENDELETET: 1. cikk A 36/2012/EU rendelet a következőképpen módosul: 1) A rendelet a következő 11a. cikkel egészül ki: „11a. cikk (1) Tilos: a) a VIII. mellékletben felsorolt arany, nemesfémek és gyémánt közvetlenül vagy közvetve történő eladása, szállítása, átadása vagy kivitele, függetlenül attól, hogy azok az Unióból származnak-e, a szíriai kormány, annak közigazgatási szervei, közszervezetei és ügynökségei, a Szíriai Központi Bank, a nevükben vagy utasításukra eljáró személyek, szervezetek vagy szervek vagy azok tulajdonában levő vagy irányításuk alatt álló szervezetek vagy szervek részére, b) a VIII. mellékletben felsorolt arany, nemesfémek és gyémánt közvetlenül vagy közvetve történő vásárlása, behozatala vagy szállítása, függetlenül attól, hogy azok Szíriából származnak-e, a szíriai kormánytól, annak közigazgatási szerveitől, közszervezeteitől és ügynökségeitől, a Szíriai Központi Banktól, a nevükben vagy utasításukra eljáró személyektől, szervezetektől vagy szervektől vagy azok tulajdonában levő vagy irányításuk alatt álló szervezetektől vagy szervektől, továbbá c) az a) és b) pontban felsorolt árukkal kapcsolatos közvetlen vagy közvetett technikai segítség vagy közvetítői szolgáltatás, finanszírozás vagy pénzügyi segítség nyújtása a szíriai kormány, annak közigazgatási szervei, közszervezetei és ügynökségei, a Szíriai Központi Bank, a nevükben vagy utasításukra eljáró személyek, szervezetek vagy szervek vagy azok tulajdonában levő vagy irányításuk alatt álló szervezetek vagy szervek számára. (2) A VIII. melléklet tartalmazza az (1) bekezdésben meghatározott korlátozások hatálya alá tartozó aranyat, nemesfémeket és gyémántokat.” 2) A rendelet a következő 21a. cikkel egészül ki: „21a. cikk A 14. cikktől eltérően, a tagállamok illetékes hatóságai az általuk helyénvalónak ítélt feltételek mellett engedélyezhetik a Szíriai Központi Bank egyes befagyasztott pénzeszközei vagy gazdasági erőforrásai feloldását vagy azoknak a Szíriai Központi Bank számára való rendelkezésre bocsátását, annak megállapítása után, hogy a pénzeszközök vagy gazdasági erőforrások ahhoz szükségesek, hogy a hitelintézetek vagy a pénzügyi szervezetek számára likviditást biztosítsanak a kereskedelem finanszírozásához, feltéve, hogy az érintett tagállam legalább tíz nappal az engedély kiadása előtt értesíti a többi tagállamot és a Bizottságot az engedélyezésre irányuló szándékáról.” 2. cikk A 36/2012/EU rendelet II. melléklete e rendelet I. melléklete szerint módosul. 3. cikk Az e rendelet II. mellékletében meghatározott szöveg VIII. mellékletként egészíti ki a 36/2012/EU rendeletet. 4. cikk Ez a rendelet az Európai Unió Hivatalos Lapjában való kihirdetésének napján lép hatályba. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, a Tanács részéről az elnök I. MELLÉKLET A 36/2012/EU rendelet II. melléklete a következő bejegyzésekkel egészül ki: [Bizalmas tartalom] II. MELLÉKLET A 11a. cikkben említett arany, nemesfémek és gyémántok listája HR-kód Leírás 7102 Gyémánt, megmunkálva is, de foglalat vagy szerelés nélkül 7106 Ezüst (beleértve az arannyal vagy platinával bevontat is), megmunkálatlanul vagy félgyártmány vagy por alakban 7108 Arany (beleértve a platinával bevont aranyat is), megmunkálatlanul vagy félgyártmány vagy por alakban 7109 Arannyal plattírozott ezüst vagy nem nemesfém, félgyártmány, tovább nem megmunkálva 7110 Megmunkálatlan vagy félig feldolgozott platina, platinapor 7111 Platinával plattírozott arany, ezüst vagy nem nemesfém és ebből készült félgyártmány 7112 Nemesfém vagy nemesfémmel plattírozott fém törmeléke és hulladéka; elsősorban nemesfém visszanyeréséhez használt más nemesfémet vagy nemesfémvegyületet tartalmazó törmelék és hulladék 7502 Megmunkálatlan nikkel 7503 Nikkelhulladék és -törmelék 7504 Nikkelpor és -pehely 8103 Tantál és ebből készült áru, beleértve a hulladékot és törmeléket is 8112 Rénium, indium, germánium [1] HL L 319., 2011.12.2., 56. o. [2] HL L 16., 2012.1.19., 1. o.